# **Afganistan / Passit, kansalaisuustodistus, asiakirjojen laillistaminen, tilanne heinäkuussa 2022**

Afghanistan / Passports, citizenship certificate, getting documents legalised, situation in July 2022

**Kysymykset**

1. Myönnetäänkö passeja tällä hetkellä Afganistanissa? Onko passien hankkimisessa rajoituksia?
2. Myönnetäänkö passeja tällä hetkellä Afganistanin tai Suomen lähialueiden edustustoissa (erityisesti Ruotsi, Iran, Intia ja Pakistan)?
3. Myönnetään kyseisistä edustustoista todistusta siitä, että henkilö on tai ei ole Afganistanin kansalainen?
4. Voiko asiakirjoja laillistaa kyseisissä edustustoissa?

***Questions***

1. Are passports currently being issued in Afghanistan? Are there limitations in obtaining them?
2. Are passports currently being issued in Afghan embassies in the neighbouring countries of Afghanistan or Finland (e.g. Sweden, Iran, India and Pakistan)?
3. Are the above-mentioned embassies issuing nationality certificates?
4. Is it possible to get documents legalised in the above-mentioned embassies?

Tämä vastaus päivittää 11.3.2022 julkaistua maatietopalvelun kyselyvastausta ”Afganistan / Passien myöntäminen, tilanne maaliskuussa 2022”.[[1]](#footnote-1)

## Myönnetäänkö passeja tällä hetkellä Afganistanissa? Onko passien hankkimisessa rajoituksia?

Norjan maatietopalvelun Landinfon kesäkuussa 2022 julkaiseman raportin mukaan Taliban-liikkeen asettama hallinto myöntää edelleen passeja. Passitoimistot ovat olleet Talibanin valtaannousun jälkeen suljettuna lyhyempiä ja pidempiä ajanjaksoja eri syistä, kuten teknisistä ongelmista ja turvallisuustilanteesta, johtuen. Suuri määrä afganistanilaisia on pyrkinyt hakemaan uutta passia, minkä vuoksi passitoimistot ovat ylikuormittuneet ja odotusajat passin saamiseksi ovat olleet pitkiä. Landinfon tiedossa ei ole, että joidenkin väestöryhmien mahdollisuutta hakea passia rajoitettaisiin. Taliban on kuitenkin rajoittanut naisten liikkumisvapautta, mikä voi heikentää naisten mahdollisuutta hakea passia. Myös afganistanilaisen henkilöllisyystodistuksen, *tazkeran[[2]](#footnote-2)*, hankkiminen on edelleen mahdollista Afganistanissa. Käytössä on ensisijaisesti paperimuotoinen tazkera, mutta suurissa kaupungeissa myönnetään myös niin kutsuttua e-tazkeraa. Erityisesti e-tazkeroiden myöntämisessä on kuitenkin teknisiä haasteita ja niiden odotusajat voivat olla pitkiä.[[3]](#footnote-3) Talibanin asettaman hallinnon viranomaisten kerrotaan edelleen myöntävän passeja aiemman hallinnon nimissä ja tunnuksilla.[[4]](#footnote-4)

Huhtikuussa 2022 afganistanilainen Tolo News -uutistoimisto raportoi, että passien myöntäminen alkoi Kabulissa 9.4.2022 pitkäkestoisen tauon jälkeen. Samassa yhteydessä uutisoitiin, että muissa maakunnissa passien myöntäminen alkaa ramadan-kuukauden jälkeen eli toukokuussa 2022.[[5]](#footnote-5) Myös afganistanilainen Hasht-e Subh -uutistoimisto raportoi passiasioiden sähköisen hakemusportaalin avautuneen uusille hakemuksille. Viranomaisten kerrottiin tuolloin pystyvän käsittelemään 2000–3000 hakemusta päivässä.[[6]](#footnote-6) 13.4.2022 passihakemusten vastaanoton kerrottiin olevan edelleen pysähdyksissä Kabulin eteläpuolella sijaitsevassa Wardakin maakunnassa henkilöstö- ja laitteistopulan vuoksi.[[7]](#footnote-7)

Toukokuussa 2022 Tolo News raportoi, että jonotusajat ovat entisestään kasvaneet tyhjien passipohjien pulan vuoksi. Talibanin mukaan aihioita oli kuitenkin tilattu YK:n avustuksella liettualaiselta yhtiöltä, ja näiden odotettiin saapuvan ”lähiviikkoina”.[[8]](#footnote-8) Talibanin edustaja totesi samalle uutistoimistolle 15.6.2022, että väitteet passipulasta ovat virheellisiä ja uusia passipohjia saapuu liettualaiselta yhtiöltä heti, kun sopimus on allekirjoitettu. Edustajan mukaan passijärjestelmässä esiintyy kuitenkin ”laajamittaista, yksittäisistä virkailijoista johtuvaa, korruptiota”, joka hidastaa passien myöntämistä.[[9]](#footnote-9)

## Myönnetäänkö passeja tällä hetkellä Afganistanin tai Suomen lähialueiden edustustoissa (erityisesti Ruotsi, Iran, Intia ja Pakistan)?

Afganistanin edustustot ovat olleet sekavassa tilassa Talibanin valtaannousun jälkeen, eikä käytettävissä olevien julkisten lähteiden perusteella ole mahdollista saada selvää kuvaa, onko passin hankkiminen mahdollista Afganistanin ulkomailla sijaitsevista edustustoista tällä hetkellä.

Afganistanin Yhdysvalloissa sijaitsevat konsulaatit ja suurlähetystö suljettiin toukokuussa 2022 kokonaan pankkien jäädytettyä edustustojen pankkitilit.[[10]](#footnote-10) Foreign Policyn mukaan Afganistanin suurlähetystöt muiden lisäksi esimerkiksi Kanadassa, Isossa-Britanniassa, Australiassa ja Norjassa ovat edelleen avoinna, ja Yhdysvalloissa oleskelevat afganistanilaiset ohjataan asioimaan Kanadan Ottawassa olevaan suurlähetystöön.[[11]](#footnote-11) Myös Intian Delhissä sijaitseva suurlähetystö ja Hyderabadissa sekä Mumbaissa sijaitsevat konsulaatit ovat toiminnassa.[[12]](#footnote-12) Suurlähetystön internetsivujen mukaan myös Tukholmassa sijaitseva suurlähetystö on edelleen toiminnassa.[[13]](#footnote-13)

BBC uutisoi kesäkuussa 2022, että ”suurin osa” Afganistanin 70 ulkomaan edustustosta toimii edelleen itsenäisesti Talibanin asettamasta hallinnosta erillään. Talibanin asettama hallinto on pystynyt lähettämään omat suurlähettiläänsä vain Venäjällä, Pakistanissa, Kiinassa ja Turkmenistanissa sijaitseviin Afganistanin suurlähetystöihin.[[14]](#footnote-14) Al-Monitorin mukaan myös Iran on antanut luvan Talibanin asettamalle hallinnolle lähettää uusia työntekijöitä Teheranin suurlähetystöön, mutta se ei ole hyväksynyt uuden suurlähettilään nimittämistä.[[15]](#footnote-15)

BBC:n uutisen mukaan Afganistanin Delhin suurlähetystö myöntää ja uusii viisumeita ja passeja Afganistanin islamilaisen tasavallan tunnuksin. Suurlähetystön kerrotaan myös pitävän edelleen yhteyksiä Afganistanin ulkoministeriöön Kabulissa esimerkiksi avioliittojen- ja erojen sekä syntymä- ja kuolintodistusten käsittelemiseksi.[[16]](#footnote-16) Afganistanilaisen Pajhwok-uutissivuston mukaan kyseinen suurlähetystö on kuitenkin toukokuusta 2022 lähtien myöntänyt passeihin vain voimassaolon pidennystä osoittavia tarroja, jotka on hankittu Intian valtion tuella.[[17]](#footnote-17) Afganistanin Oslon suurlähetystön internetsivujen mukaan uusien passien myöntäminen ei ole tällä hetkellä mahdollista edustustossa mutta aiemmin myönnettyjen passien voimassaoloa voidaan pidentää.[[18]](#footnote-18) Myös Afganistanin Tukholman suurlähetystön internetsivujen mukaan edustustosta ei voi hakea uutta passia tai tazkeraa mutta aiemmin myönnettyjen koneluettavien passien voimassaoloa voidaan pidentää. Afganistanilaiset, joilla on ollut ennen vallanvaihdosta tazkeran hakemus vireillä Afganistanin väestörekisteriviranomaisessa, voivat tiedustella hakemuksensa tilannetta suurlähetystön kautta.[[19]](#footnote-19) Passien hankkimisesta Afganistanin Iranissa ja Pakistanissa sijaitsevista suurlähetystöistä ei löytynyt uutta tietoa käytettävissä olevista lähteistä.

## Onko kyseisistä edustustoista mahdollista saada todistusta siitä, että henkilö on tai ei ole Afganistanin kansalainen?

Tällä hetkellä käytettävissä olevista lähteistä ei löytynyt tietoa, että nimenomaisesti tällainen todistus olisi mahdollista saada kyseisistä Afganistanin edustustoista.

## Voiko asiakirjoja laillistaa kyseisissä edustustoissa?

Afganistanin Tukholman suurlähetystön sivuilla olevan listan mukaan asiakirjojen laillistaminen on mahdollista edustustossa paikan päällä.[[20]](#footnote-20) Muiden edustustojen osalta ei löytynyt tietoa nimenomaisesti asiakirjojen laillistamisesta.

## Lähteet

Anadolu Agency 9.4.2022. *Taliban-appointed diplomat takes charge in Moscow Embassy*. <https://www.aa.com.tr/en/asia-pacific/taliban-appointed-diplomat-takes-charge-in-moscow-embassy/2559568> (käyty 6.7.2022).

Al-Monitor 26.4.2022. *Iran confirms Taliban diplomats stationed in Tehran Embassy*. <https://www.al-monitor.com/originals/2022/04/iran-confirms-taliban-diplomats-stationed-tehran-embassy> (käyty 6.7.2022).

AP (Associated Press) 17.5.2022. *US takes control of Afghan embassy, consulates in NY, CA*. <https://apnews.com/article/afghanistan-government-and-politics-united-states-taliban-d27a667b6b8c763eb33cb3a133f5ec45> (käyty 6.7.2022).

BBC 28.6.2022. *Delhi Afghanistan embassy not taking orders from Taliban*. <https://www.bbc.com/news/world-asia-india-61950476> (käyty 6.7.2022).

Embassy of the I. R. of Afghanistan, Stockholm

[päiväämätön]a. خدمات پاسپورت [Passipalvelut]. [https://www.afghanembassy.se/%d8%ae%d8%af%d9%85%d8%a7%d8%aa-%d9%be%d8%a7%d8%b3%d9%be%d9%88%d8%b1%d8%aa-%d8%af%d8%b1%db%8c/](https://www.afghanembassy.se/%D8%AE%D8%AF%D9%85%D8%A7%D8%AA-%D9%BE%D8%A7%D8%B3%D9%BE%D9%88%D8%B1%D8%AA-%D8%AF%D8%B1%DB%8C/) (käyty 6.7.2022).

[päiväämätön]b. تصادیق اسناد. [Laillistaminen] [https://www.afghanembassy.se/%d8%aa%d8%b5%d8%a7%d8%af%db%8c%d9%82-%d8%a7%d8%b3%d9%86%d8%a7%d8%af-legalisation/](https://www.afghanembassy.se/%D8%AA%D8%B5%D8%A7%D8%AF%DB%8C%D9%82-%D8%A7%D8%B3%D9%86%D8%A7%D8%AF-legalisation/) (käyty 6.7.2022).

Embassy of the I. R. of Afghanistan, Oslo [päiväämätön]. *Passport*. <https://www.afghanistanembassy.no/consular-services/passport/> (käyty 6.7.2022).

Foreign Policy 6.6.2022. *The Last Days of the Afghan Embassy*. <https://foreignpolicy.com/2022/06/06/afghanistan-biden-last-days-embassy/> (käyty 6.7.2022).

Hahste Subh 9.4.2022. *Online Registration Portal for Passport Activated*. <https://8am.af/eng/online-registration-portal-for-passport-activated/> (käyty 6.7.2022).

Landinfo (Utlendingsforvaltningens fagenhet for landinformasjon) 24.6.2022. *Afghanistan: Utstedelse av pass og andre dokumenter per medio juni 2022*. <https://landinfo.no/wp-content/uploads/2022/06/Afghanistan-respons-Utstedelse-av-pass-og-andre-dokumenter-per-medio-juni-2022-24.06.2022.pdf> (käyty 6.7.2022).

Tolo News

9.4.2022. *Passport Processing Resumes in Kabul*. <https://tolonews.com/afghanistan-177494> (käyty 6.7.2022).

23.5.2022. *Officials: 3 Million Passport Booklets to Arrive in 2 Weeks*. <https://tolonews.com/afghanistan-178147> (käyty 6.7.2022).

PAN (Pajhwok Afghan News)

29.5.2022. *Afghan embassy in Delhi to resume passport renewal*. <https://pajhwok.com/2022/05/29/afghan-embassy-in-delhi-to-resume-passport-renewal/> (käyty 6.7.2022).

13.4.2022. *Maidan Wardak passport office short of personnel, equipment*. <https://pajhwok.com/2022/04/13/maidan-wardak-passport-office-short-of-personnel-equipment/> (käyty 6.7.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Saatavilla: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/708f82a9-5c97-4856-b882-2f427154d365> [↑](#footnote-ref-1)
2. Tietoa erilaisista afganistanilaisista henkilöllisyysasiakirjoista ja niiden hankkimisesta on saatavilla maatietopalvelun raportista ”Access to identification documentation” (24.3.2020). Saatavilla: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/1f0ae9f7-bdf6-4a25-b11f-bfc43a37d6a9> [↑](#footnote-ref-2)
3. Landinfo 24.6.2022, s. 1–2. [↑](#footnote-ref-3)
4. BBC 28.6.2022. [↑](#footnote-ref-4)
5. Tolo News 9.4.2022. [↑](#footnote-ref-5)
6. Hahste Subh 9.4.2022. [↑](#footnote-ref-6)
7. PAN 13.4.2022. [↑](#footnote-ref-7)
8. Tolo News 23.5.2022. [↑](#footnote-ref-8)
9. Tolo News 15.6.2022. [↑](#footnote-ref-9)
10. Foreign Policy 6.6.2022; AP 17.5.2022. [↑](#footnote-ref-10)
11. Foreign Policy 6.6.2022. [↑](#footnote-ref-11)
12. BBC 28.6.2022. [↑](#footnote-ref-12)
13. Embassy of the I. R. of Afghanistan, Stockholm [päiväämätön]. [↑](#footnote-ref-13)
14. BBC 28.6.2022. [↑](#footnote-ref-14)
15. Al-Monitor 26.4.2022. [↑](#footnote-ref-15)
16. BBC 28.6.2022. [↑](#footnote-ref-16)
17. [PAN](https://pajhwok.com/2022/05/29/afghan-embassy-in-delhi-to-resume-passport-renewal/) 29.5.2022 [↑](#footnote-ref-17)
18. Embassy of the I. R. of Afghanistan, Oslo [päiväämätön]. [↑](#footnote-ref-18)
19. Embassy of the I. R. of Afghanistan, Stockholm [päiväämätön]a. [↑](#footnote-ref-19)
20. Embassy of the I. R. of Afghanistan, Stockholm [päiväämätön]b. [↑](#footnote-ref-20)